Impressions
1                        

                    Le jardin

A liliomok szórják dús aranyjuk,
hull száraikról a hervadt kehely
s ahol a bükk mered az égre fel
egy elmaradt, szomorgó vadgalamb búg.

A napraforgón halványul a pompa, 
tányérja száraz lett és fekete, 
beszél a kertben a szél éneke 
s zizegve zúg a holt levélcsomókba.

A bús fagyal sápadt, tejszínű szirma 
havas pihékbe kezd szállongani 
s mint vérszinű selyemnek rongyai 
hevernek a rózsák is elviritva.

                        2

                  La mer

A téli ég fehér ködén 
bámul a hold a vízre le, 
mint bősz oroszlán vad szeme, 
körötte rőt felleg-sörény.

Keréknél kormányos tanyáz, 
egy árny az árnyban és kutat, 
ugrálnak az acélrudak, 
zörög a gép és dörg a ház.

Zúg a vihar a vízbe kint,
amint megy a nagy, lomha dóm
s a sárga tajték hallgatón
mint omló-bomló csipke ring.
Versek